Willelmus, Dei gratia Senonensis archiepiscopus, apostolice sedis legatus, omnibus ad quos littere iste pervenerint, in Domino salutem. Veniens ante nos Leothericus, filius Balderici qui in quodam molendino Briennonis quod vocatur Saneveres, de quindecim busellis molture duo percipiebat busella, illa, divine pietatis intuitu, ecclesie de Deiloco, fratri suo Milone, clerico, et uxore sua, laudantibus, in perpetuam dedit elemosinam, et de jure ubicunque posset garentire promisit. In hujus tamen beneficii memoriam et recordationem, ecclesia de Deiloco ipsi Leotherico octo libras denariorum, sicut pro certo accepimus, donavit. Ut ergo donatio ista, coram nobis rationabiliter facta, rata et inconcussa in posterum permaneat, eam presentis scripti attestatione et sigilli nostri auctoritate confirmamus; statuentes et sub anathemate inhibentes ne quis huic nostre confirmationis pagine obviare presumat, salva in omnibus sedis apostolice auctoritate.